Тэма. Малая і вялікая літара Э/э.

Мэты: стварыць умовы для фарміравання вобразу літары э; для правільнага напісання літары Э/э складоў і слоў з ёй; садзейнічаць развіццю зрокавай памяці; садзейнічаць выхаванню акуратнасці пры пісьме.

Абсталяванне: сшыткі “Пропісь”, карткі з заданнямі, малюнкі, скрыначка з прадметамі.

**Ход урока**

***I. Арганізацыйны момант.***

Празвінеў ужо званок

Пачынаецца ўрок.

Усе за парты дружна селі.

На суседа паглядзелі.

Падмігнулі, усміхнуліся

І да ведаў усе памкнуліся.

- Сонейка ўсіх вітае і шле здароўе, добры настрой і поўны кораб ведаў вам.

***II. Паведамленне тэмы і мэты ўрока.***

- Сёння на ўрок прыйдзе вельмі незвычайны госць з казкі. Гэты герой пазнаёміць вас з новай літарай і навучыць вас яе пісаць.

- Увага на дошку! (Малюнак з казкі "Дзюймовачка" у якім Дзюймовачка

сустракаецца з Прынцам-эльфам.)

- Дзеці, а ў якую казачную краіну ластаўка прынесла Дзюймовачку? (У краіну кветак.)

- Як завуць жыхароў гэтай краіны? (Эльфы).

*Настаўнік паведамляе, што на ўрок прыляцеў Прынц эльф:*

- Давайце павітаем яго, скажам хорам:"Добры дзень, Эльф!"

- Прагаворым слова "эльф" яшчэ раз.

- Які першы гук чуецца ў слове "эльф"?

- Прагаворым яго больш працягла, вось так: "Э-э-э-эльф". Паўтарыце хорам, вылучаючы голасам першы гук. Гэта націскны ці ненаціскны галосны? Праверце. Правільна, у слове "ЭЛЬФ" ГУК Э - націскны.

- Убачыць мультфільм пра Эльфа і Дзюймовачку можна па тэлевізары, у камп’ютары, у кінатэатры. А як называецца вось гэта частка тэлевізара? (Паказваю малюнак тэлевізара) *Экран.* Вымавіце слова "экран" хорам. Які першы гук чуецца ў слове "экран"? Прагаварыце яго больш працягла, вось так:"Э-э-э-экран". Паўтарыце хорам, вылучаючы голасам першы гук. Які гук пачулі ў пачатку слова? Гэта не націскны гук. Правільна. Малайчынкі.

- Чым будзем мы сёння займацца на ўроку?

- Літара э – любімая літара Эльфа. Ён хоча навучыць вас пісаць малую і вялікую літару Э/э, склады і словы з гэтай літарай.

***ІІІ. Работа над новай тэмай.***

***Аналіз графічнай формы вялікай і малой літар Э/э.*** Супастаўленне друкаваных і рукапісных літар. Зрокавае вылучэнне элементаў літары ***Э:*** паўавал і рыска. Праводзіцца графічны аналіз літары *(Літара э разразаецца і паказваецца вучням па элементах, а потым гэтыя элементы злучаюцца).*

**Гімнастыка для пальчыкаў***(па чарзе паказваюць пальчыкі, пачынаючы з мезенчыка)*

*Гэты пальчык у лес пайшоў.*

*Гэты пальчык грыб знайшоў.*

*Гэты пальчык стаў чысціць.*

*Гэты пальчык стаў смажыць.*

*Гэты пальчык сеў паеў*

*Ад таго і патаўсцеў!*

Абвядзенне элементаў літары ***Э*** па пункціры ў пазлах: адным колерам – элемент малой літары, другім – вялікай.

Прагаворванне хорам назвы: «Вялікая літара ***Э***», «Малая літара ***э***».

## Увядзенне новага спосабу дзеяння: узор напісання вялікай літары Э.

Дэманстрацыя настаўнікам напісання вялікай літары ***Э*** на дошцы.

1. Цэласны вобраз літары з падрабязным каментарыем:

 - Паўавал пачынаем пісаць ніжэй сярэдзіны нерабочага радка. Злева направа прапісваем закругленне, вядзём да сярэдзіны нерабочага радка, апускаем ўніз паўавальную лінію, закругляем улева, дакрануўшыся да ніжняй лінейкі рабочага радка. Рыску пачынаем пісаць злева ад паўавала на верхняй лінейцы рабочага радка: злева направа вядзём кароткую лінію (уздоўж верхняй лінейкі рабочага радка) і злучаем яе з паўавалам.

2. Узор напісання літары па асобных элементах з тлумачэннем магчымых прыпынкаў для адпачынку рукі і самакантролю.

3. Цэласны вобраз літары з кароткім каментарыем.

Пісьмо ў паветры вялікай літары ***Э*** з апорай на люстраны ўзор настаўніка.

Пісьмо літары ***Э*** на радку з павялічаным памерам.

- Эльф перадаў нам цікавую скрыначку. Паглядзім, што у ёй? (настаўнік заглядвае…) Тут розныя рэчы. Паспрабуем іх правільна назваць на беларускай мове.

**Гульня “Перакладчыкі”***(падношу да кожнага па чарзе скрыначку, а дзеці дастаюць прадметы і называюць іх. Вызначаюць, ці ёсць у іх гук э)*

**Дзеці называюць словы:**лыжка, відэлец, яблык, сшытак, алоўкі, пэндзлік, бусел, сонейка, экскаватар, плот, цэгла.

**Зрокавая гімнастыка (трэнажор)**

## Увядзенне новага спосабу дзеяння: узор напісання малой літары э.

Дэманстрацыя настаўнікам напісання малой літары ***э*** на дошцы.

1. Цэласны вобраз літары з падрабязным каментарыем:

Паўавал малой літары ***э*** цалкам супадае з вышынёй рабочага радка. Пачынаем ніжэй верхняй лінейкі. Пішам паўавал: злева направа прапісваем закругленне, дакранаемся да верхняй лінейкі, апускаем паўавальную лінію ўніз, закругляем улева, дакрануўшыся да ніжняй лінейкі рабочага радка. На сярэдзіне радка злева направа прапісваем рыску і злучаем яе з паўавалам.

 2. Узор напісання літары па асобных элементах з тлумачэннем магчымых прыпынкаў для адпачынку рукі і самакантролю.

 3. Цэласны вобраз літары з кароткім каментарыем.

Пісьмо ў паветры малой літары ***э*** з апорай на люстраны ўзор настаўніка.

Інтэрактыўная дэманстрацыя напісання малой літары ***э*** пры дапамазе QR-кода (вокладка пропісі) або відэароліка (электронны адукацыйны рэсурс).

Пісьмо літары ***э*** на радку з павялічаным памерам.

***Асваенне спосабу напісання вялікай і малой літар Э/э.*** Пісьмо вялікай і малой літар праз кальку, потым у пропісях па элементах і цалкам па пункціры і самастойна. Самакантроль з выкарыстаннем калькі. Самаацэнка (лінеечка на палях).

***Навучанне чытанню і пісьму рукапісных складоў з літарай Э.*** Чытанне складоў «зычны + галосны» з друкаванымі літарамі (умоўны знак “Ракета”).

Чытанне пар складоў: друкаваны склад + рукапісны склад. Чытанне складоў, запісаных рукапісным шрыфтам.

Настаўнік прапануе разгледзець у пропісі (с. 38) узор злучэнняў літар зычных гукаў з малой літарай ***э***: чырвоным колерам вылучаны кропкі злучэнняў. Вызначаецца, што ва ўсіх складах выкарыстоўваецца сярэдняе злучэнне, таму што літару ***э*** трэба пачынаць пісаць у сярэдняй частцы рабочага радка. Настаўнік на дошцы дэманструе ўзор злучэння літар.

Вучні прапісваюць склады ў пропісі спачатку па пункцірных лініях, потым самастойна на пустым радку, выконваюць самакантроль і самаацэнку.

Чытанне рукапісных складоў «галосны + зычны» ў пропісі (с. 38).

Настаўнік звяртае ўвагу на ўзор злучэнняў малой літары ***э*** з іншымі літарамі (с. 38). Аналізуюцца і адзначаюцца асаблівасці злучэння малой літары ***э*** з іншымі літарамі ў складах і словах: з’яўляецца дадатковая злучальная лінія, якая пішацца ад ніжняй часткі літары ***э*** ўправа да пачатку наступнай літары. Чырвоным колерам вылучаны кропкі пачатку пісьма наступнай літары. Настаўнік нагадвае, што камандзір злучэння – наступная літара. Вызначаецца, што ў складах выкарыстоўваюцца ніжняе *(эл, эм)*, сярэдняе *(эг)* і верхняе злучэнні *(эс, эп, эт)*.

Дэманстрацыя настаўнікам на дошцы ўзораў злучэнняў малой літары ***э*** з іншымі літарамі. Вучні прапісваюць склады ў пропісі па пункцірных лініях і самастойна на пустым радку.

**Фізкультхвілінка.**

***Навучанне пісьму слоў і сказаў з літарай Э/э.*** Вучні разглядаюць малюнкі дзяўчынак, чытаюць у пропісі словы, запісаныя друкаваным шрыфтам. Вызначаецца, што гэта імёны дзяўчынак *(Эла, Эма)*.

Настаўнік звяртае ўвагу на злучэнне вялікай літары ***Э*** з іншымі літарамі пры дапамозе дадатковай злучальнай лініі, дэманструе ўзор напісання спалучэнняў літар на дошцы.

 Вучні прапісваюць словы па пункцірных лініях. Пад малюнкамі дзяўчынак змешчаны словы, якія пачынаюць сказы.

Вучні чытаюць словы, запісаныя рукапісным шрыфтам. *(Гэта …)*.

Настаўнік тлумачыць заданне:

- Трэба дапісаць у сказы імёны дзяўчынак і паказаць знакам прыпынку, што сказ скончаны.

*Варыянт 1.* Вучні па сваім меркаванні вызначаюць імёны дзяўчынак

*(Эла, Эма)* і самастойна запісваюць іх. Самаацэнка (лінеечка на палях).

*Варыянт 2.* Настаўнік сам вызначае, як завуць кожную з дзяўчынак. Ён апісвае Эму з апорай на малюнак. Задача вучняў – пазнаць дзяўчынку па апісанні, дапісаць яе імя ў сказ пад адпаведным малюнкам. Потым у сказ пад другім малюнкам дапісванецца імя «Эла».

***IV. Прымяненне асвоеных спосабаў дзеянняў.*** Чытанне складоў з рукапісных літар (с. 48, табліца). Дыферэнцыраваная работа на старонках пропісі з частай нахільнай разліноўкай (с. 44-45).

- А зараз эльф для вас падрыхтаваў цікавае заданне на картках. (падкрэсліць Э/э)

**Гульня “Пазнай гук”**

Калі чуем гук [э] у словах – ляпаем у далоні, калі не – тупаем нагамі.

(С**асна, дрэва, шэсць, вясна, рэха, дом, канцэрт, экзамен, сонца, экіпаж, рэч, ён, вуха, рот, паэт, прыз, матор).**

***V. Падвядзенне вынікаў***

- Якую літару вучыліся сёння пісаць?

- Які гук яна абазначае?

- Што вы ведаеце пра гэты гук?

***VІ. Рэфлексія***

-  Адзначце на сваіх лінеечках поспеху сваю работу на ўроку.

- Эльфу сёння спадабалася на нашым уроку. Ён таксама задаволены вашымі поспехамі. Ён вам дорыць “Сонейкі” за вашу працу на ўроку. Малайцы!

-         Прымацуйце свае “Сонейкі” на дошку: добры настрой у вас – высока, не зусім добры - нізка.

-         Дзякуй усім за ўрок!

Дзяржаўная ўстанова адукацыі

«Пяршайскі навучальна-педагагічны комплекс дзіцячы сад – сярэдняя школа»

Навучанне пісьму

Тэма: «Малая і вялікая літара Э/э»

 Акула Марына Віктараўна,

 настаўнік пачатковых класаў